Tožba, vložena 22. maja 2023 – Alfa-Bank/Svet
(Zadeva T-271/23)
Jezik postopka: angleščina
Stranki
Tožeča stranka: Alfa-Bank JSC (Moskva, Rusija) (zastopnik: B. Malmendier, odvetnik)
Tožena stranka: Svet Evropske unije
Predlogi
Tožeča stranka Splošnemu sodišču predlaga, naj:
točko 198 Sklepa Sveta (SZVP) 2023/432 z dne 25. februarja 20231 o spremembi Sklepa 2014/145/SZVP z dne 17. marca 2014 razglasi za nično;
točko  198 Izvedbene uredba Sveta (EU) 2023/429 z dne 25. februarja 20231 o izvajanju Uredbe (EU) št. 269/2014 z dne 17. marca 2014 razglasi za nično;
Svetu Evropske unije naloži plačilo stroškov.
Tožbeni razlogi in bistvene trditve
Tožeča stranka v utemeljitev tožbe navaja šest tožbenih razlogov.
Prvi tožbeni razlog: Svet je napačno presodil dejstva, zaradi česar je bila tožeča stranka nerazumno opredeljena kot oseba, ki spada v skupino, določeno kot „vodilni poslovneži, vključeni v gospodarske sektorje, ki zagotavljajo znaten vir prihodka vladi Ruske federacije, odgovorni za priključitev Krima in destabilizacijo Ukrajine; ter fizične ali pravne osebe, subjekti ali organi, povezani z njimi“.
Drugi tožbeni razlog: Svet ni imel pravne podlage za naložitev gospodarskih omejevalnih ukrepov tožeči stranki, osebam, ki so „povezane“ z njo, in njenim strankam.
Tretji tožbeni razlog: Svet nima popolnih, zanesljivih in zadostnih dokazov, da bi upravičil razloge za uporabo omejevalnih ukrepov glede tožeče stranke in oseb, povezanih z njo.
Četrti tožbeni razlog: kršitev načela sorazmernosti in temeljnih pravic, zlasti pravice do zasebne lastnine, pravice do izvajanja gospodarske ali trgovske dejavnosti in pravice do časti.
Peti tožbeni razlog: neobstoj dokazov o obstoju pravnih oseb, povezanih s tožečo stranko, in o upoštevnosti in vrsti odnosov med tožečo stranko in osebami, povezanimi z njo.
Šesti tožbeni razlog: Svet je kršil ravnotežje med zunanjepolitičnimi cilji sankcij in omejitvijo ekonomskih pravic tožeče stranke, s čimer prispeva k osiromašenju prebivalstva Ruske federacije.
____________
1 Sklep Sveta (SZVP) 2023/432 z dne 25. februarja 2023 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL 2023, LI 59, str. 437).
1 Izvedbena uredba Sveta (EU) 2023/429 z dne 25. februarja 2023 o izvajanju Uredbe (EU) št. 269/2014 o omejevalnih ukrepih v zvezi z dejanji, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL 2023, LI 59, str. 278).